觀明發畫李賀高軒過圖
作者：釋道潜
朝代：宋

paragraphs: 唐年茂宗枝，時平多俊良。
長吉尤震曜，春林擢孤芳。
退之於孔門，屹屹真棟梁。
筆力障百川，風瀾息其狂。
破衣繫麻鞋，右顧生輝光。
一朝與湜輩，命駕驚煌煌。
賀初爲兒童，隨父事迎將。
須臾命賦詩，英氣加激昂。
長安衆詞客，聲問爭推揚。
風流垂異代，尚想古錦囊。
君今亦宗英，韵勝斯人方。
少年肯事事，苦學志獨强。
風騷擬屈宋，妙處相頡頏。
丹青出戲弄，配古猶擅場。
形容示往事，彷彿如在旁。
一徑入幽遠，古垣繚林莊。
平橋跨淥水，叢薄含葱蒼。
晴窗爲披拂，佳興杳難忘。